Per Clausen (EL), 2011-10-06:
Det har jo været en rigtig dejlig dag i dag, og det vil jeg takke alle for.
Der har været mange spændende indlæg, og jeg vil særlig takke for, at hr. Simon Emil Ammitzbøll har gjort det helt klart, hvad liberalisme er.
Det er nemlig skattelettelser til de rigeste, og så er det billig pølse og lagkage til de fattige.
Tænk, hvis vi var i stand til at beskrive socialisme så klart og så entydigt, så ville der være rigtig mange diskussioner, som ville blive meget nemmere.
Jeg vil faktisk give hr. Simon Emil Ammitzbøll et lille tilbud: Når Enhedslisten går i gang med at revidere sit program, vil vi have hr. Simon Emil Ammitzbøll tilknyttet som sproglig konsulent, for han kan virkelig noget.
Det har også været en rigtig dejlig dag i dag
, fordi vi jo sådan set har fået et nyt flertal i Folketinget, vi har fået en ny regering, og indtil i går aftes var det faktisk også rigtig godt vejr.
Det var sådan et plus ved at have fået en ny regering, for det havde Socialdemokraterne og SF ikke lovet, og slet ikke De Radikale, men alligevel var vejret dejligt, og man skal også huske at rose folk for det, som de ikke har lovet, men som de alligevel har opfyldt.
Det synes jeg er vigtigt.
Så skete der godt nok det i går, at jeg blev våd, fordi jeg ikke havde taget højde for, at det godt kunne begynde at regne.
Men nu er vejret jo heldigvis normaliseret, og det er også igen blevet lidt lysere, og så behøver vi heller ikke at diskutere de valgløfter, som regeringen har opfyldt uden at give dem.
Vi kan gå i gang med at snakke om de valgløfter, der er afgivet, og se, hvordan vi kan sikre, at de bliver ført ud i livet, i hvert fald de fleste af dem.
Vi har jo fået et nyt flertal, som giver mulighed for et opgør med den særegne blanding, vi har set fra VKO's side i de sidste 10 år, nemlig en særegen blanding af udlændingepolitiske stramninger, forringelse af velfærden, svigt af klima og miljø og så skattelettelser til de rigeste danskere.
Det, der nu lægges op til, er noget helt andet, nemlig en ambitiøs klimapolitik med klare mål for CO2-reduktionen, omstilling til vedvarende energi, energibesparelser og investeringer i kollektiv trafik.
Det er endda sådan, at Enhedslistens forslag om en forpligtende klimalov er skrevet ind i regeringsgrundlaget.
Flere vindmøller, jordvarme, solenergi, energirenoveringer og skrappere energikrav til nye bygninger er ikke bare til glæde for klimaet og miljøet, men skaber også i tusindvis af nye arbejdspladser til glæde for mange arbejdsløse og til glæde for statskassen, som får skatteindtægter i stedet for at udbetale dagpenge.
Vi ser frem til konstruktive forhandlinger og indgår gerne en aftale om energipolitik og klimapolitik, som også omfatter flere borgerlige partier end De Radikale, men jeg vil godt advare mod, at ønsket om at få et bredt forlig fører til, at målsætninger og visioner svigtes.
Vi er forpligtet til at opnå resultater, der reducerer vores forbrug af jordens ressourcer og vores forurening markant.
Det skylder vi vores børn, det skylder vi vores børnebørn, og det skylder vi de mennesker, der lever i verdens fattigste lande.
Regeringsgrundlaget markerer på flere områder et brud med de seneste 10 års umenneskelige og diskriminerende udlændingepolitik, hvor børn i årevis kunne opholde sig i flygtningelejre, selv om man valgkamp efter valgkamp lovede, at det skulle være slut, og hvor det vigtigste i grunden var at holde mennesker ude af Danmark, hvad enten det var ved hjælp af symbolske grænsebomme eller ved hjælp af nogle langt mere konkrete forhindringer, som f.eks. forhindrede mennesker i at få deres elskede til Danmark og bo sammen med dem her.
Selv om fremskridtene i udlændingepolitikken er utilstrækkelige, vil de få afgørende betydning for mange mennesker og medvirke til at skabe et helt andet politisk klima i Danmark end det, vi har set de sidste 10 år.
De fattigste mennesker i Danmark får også et løft, når starthjælpen, kontanthjælpsloftet og tidsbegrænsningen på sygedagpenge afskaffes.
Så der er meget at glæde sig over, selv om det selvfølgelig giver anledning til bekymring, at regeringen tilsyneladende ikke rigtig ved, hvornår de vil gennemføre de forbedringer, de har lovet os, og heller ikke rigtig ved, hvordan de vil finansiere dem.
Vi ser da også elementer af en økonomisk politik, som kan være svær at skelne fra VKO's.
Jeg tror ikke, at jeg generer nogen, heller ikke Det Radikale Venstre, ved at sige, at det nok er Det Radikale Venstres indflydelse, som her har sat sig igennem.
Af en eller anden grund prioriterer Det Radikale Venstre tilsyneladende forsvaret for bankernes interesser og de riges skattelettelser højere end at skaffe penge til en bedre folkeskole eller at opfylde deres eget løfte om flere pædagoger i daginstitutionerne eller for den sags skyld at afskaffe fattigdomsydelserne.
For uanset hvor mange gange fru Marianne Jelved bekræfter, at Det Radikale Venstre virkelig gerne vil afskaffe fattigdomsydelserne, så valgte de konkret at prioritere forsvaret for bankernes interesser og forsvaret for de højtlønnedes skattelettelser højere end at fjerne fattigdomsydelserne.
Man forhindrer også, at dagpengeforringelserne rulles tilbage og sikrer, at tilbagetrækningsreformens massive forringelser på efterløn og pension gennemføres.
Indimellem hyldes der stadig væk i regeringsgrundlaget den sære logik, at løsningen på stigende ungdomsarbejdsløshed og langtidsarbejdsløshed er at afskaffe efterlønnen, at øge antallet af arbejdsløse ved at øge arbejdsudbuddet og smide de arbejdsløse ud af dagpengesystemet.
Så vi har fået et nyt flertal, men vi må også konstatere, at den måde, det flertal er skruet sammen på, forhindrer, at regeringen af sig selv gennemfører et konsekvent opgør med VKO-politikken.
Det er derfor, der hver eneste dag er brug for alle Enhedslistens mandater.
Jeg vil gerne sige det helt klart: Enhedslisten stiller ikke ultimative krav, men vi forudsætter, at der føres en politik, der skaber tusindvis af nye arbejdspladser, gør op med fattigdom og ulighed, for for os er et opgør med kontraktpolitikken ikke det samme som et ophørsudsalg af valgløfter.
Hvis det er rigtigt, og det er der grund til at tro, ved hun også godt, at der ikke står 90 mandater bag alle dele af regeringsgrundlaget.
Så ved hun godt, at hun står over for det valg at føre en politik, der bryder med de sidste 10 års VKO-politik, en politik, der skaber arbejdspladser, mere lighed og udvikling i velfærden, sikrer en ambitiøs klimapolitik og en anstændig udlændingepolitik, sammen med Enhedslisten eller at fortsætte VKO-regimets politik sammen med Venstre og/eller Dansk Folkeparti og med usvigelig sikkerhed tabe næste valg.
Enhedslisten er indstillet på kompromiser og på at indgå aftaler, hvor vi slet ikke får vores politik igennem på alle områder, men vi kan ikke forestille os et eneste område, hvor en ny regering efter 10 år under VKO skal gennemføre nye forringelser.
Vi har fokus på en aktiv indsats for at skabe flere arbejdspladser gennem investeringer i vedvarende energi og energibesparelser, udbygning og forbedring af den kollektive trafik og flere penge til mere og bedre velfærd.
Det er positivt, at regeringen vil modvirke ulighed, men vi vil have klart fastlagte mål for mere lighed.
Der skal investeres i bedre uddannelse, bedre ældrepleje, bedre sundhedsbehandling med lige adgang for alle, velfærden skal have et markant løft, og den offentlige sektor skal demokratiseres.
Regeringen har proklameret en ny EU-politik.
Det forudsætter viljen til at turde indgå i nye og utraditionelle samarbejder.
Vi støtter gerne en EU-politik, der støtter opgøret med social dumping, støtter indførelse af en Tobinskat, hvor pengene går til verdens fattige eller fordeles af parlamenter og regeringer i de enkelte lande, og støtter et opgør med hensynet til kemikaliekoncerner i Europa, sådan at vi selv og ikke mindst vores børn beskyttes effektivt mod farlige kemikalier og hormonforstyrrende stoffer.
Vi opfordrer til gengæld regeringen til at sætte en stopper for EU's snigende overtagelse af magten til at bestemme, hvilken økonomisk politik der skal føres i Danmark, og til at sætte sig i spidsen for et oprør mod den brutale nedskæringspolitik, der er ved at smadre de sidste rester af velfærd i EU-medlemslandene, skaber massiv arbejdsløshed og ødelægger mulighederne for at skabe udvikling og velfærd i de europæiske lande.
For det er nemlig sådan, at investeringer i grøn omstilling, investeringer i velfærd til befolkningerne ikke bare er løsningen i Danmark, det gælder også i de øvrige EU-lande.
Den løsning er imidlertid kun mulig, hvis vi lader banker og spekulanter betale deres rimelige andel af regningen for krisen.
Derfor er jeg særlig glad for den formulering, der er i det forslag til vedtagels, som vi har været med til at fremsætte i dag, og som handler om, at alle skal betale deres rimelige andel, yde deres rimelige andel.
Det passer nemlig ret godt med at lade bankerne betale noget mere, så det ser jeg frem til at diskutere lidt mere.
Vi har altså fået et nyt flertal, vi har fået en ny regering, nu skal vi også have en anden politik, og jeg lover, at det vil Enhedslisten arbejde hårdt for hver eneste dag.